**Nota informativă**

 **la proiectul Legii pentru modificarea şi completarea Codului fiscal**

Scopul proiectului de lege respectiv ţine de calificarea expresă a perioadei fiscale privind impozitul pe venit a entităţilor din Moldova (în special cele care fac parte din grupuri multinaţionale), care au dreptul de a aplica o perioadă de gestiune diferită de anul calendaristic, pot economisi timp şi resurse dat fiind faptul că ele nu sunt obligate să întocmească rapoartele financiare de două ori: o dată – pentru perioada de gestiune ce corespunde cu anul calendaristic şi a doua oară – pentru perioada de gestiune a entităţii-mamă cu scopul de a efectua consolidarea rezultatelor financiare ale grupului multinaţional de companii.

Astfel, Legea contabilităţii nr.113-XVI din 27.04.2007 (art.32, alin.(1)) prevede că, perioada de gestiune pentru întocmirea şi prezentarea rapoartelor financiare este anul calendaristic, cu excepţia entităţilor ale căror entităţi-mamă aplică o altă perioadă de raportare financiară.

Totuşi, legislaţia fiscală (art.121 din Codul fiscal nr.1163-XIII din 24.04.1997) stabileşte că, perioada fiscală privind impozitul pe venit reprezintă anul calendaristic la încheierea căruia se determină venitul impozabil şi se calculează suma impozitului care trebuie achitată.

De aceea, chiar dacă o entitate este în drept (în baza legislaţiei contabile) să aplice pentru întocmirea rapoartelor financiare o perioadă de gestiune, care este similară cu cea aplicată de entitatea mamă şi care este diferită de anul calendaristic, legislaţia fiscală oricum impune aceste entităţi să calculeze obligaţiile fiscale privind impozitul pe venit în baza veniturilor şi cheltuielilor constatate în contabilitatea financiară pe parcursul anului calendaristic.

Ceea ce înseamnă că, excepţiile menţionate la art.32 alin.(1) al Legii contabilităţii nu pot fi implementate de facto în practică şi entităţile din Moldova (în special cele cu investiţii străine) sunt obligate să pregătească în prezent rapoartele financiare de două ori: o dată pentru a întocmi Declaraţia privind impozitul pe venit şi a doua oară pentru a consolida rezultatele financiare cu entitatea mamă.

În consecinţă, este binevenit ca perioada fiscală privind impozitul pe venit în Republica Moldova la fel să corespundă cu perioada de gestiune aplicabilă pentru prezentarea rapoartelor financiare.

Astfel, contribuabilii vor obţine un avantaj semnificativ (cuantificat în timp economisit la întocmirea rapoartelor financiare) fără ca obiectivele autorităţilor fiscale (încasarea veniturilor la bugetul public naţional) să fie afectate, întrucît impozitul pe venit se va achita în avans în rate – pînă la sfîrşitul fiecărei luni ale perioadei fiscale.

Principalele prevederi ale Proiectului de Lege se referă la următoarele:

* agenţii economici ale căror companii – mamă aplică o altă perioadă de raportare financiară decît anul calendaristic, vor avea posibilitatea să aplice o perioada fiscală privind impozitul pe venit ce corespunde cu perioada de gestiune pentru întocmirea şi prezentarea rapoartelor financiare. Această perioadă fiscală poate fi modificată în corespundere cu prevederile Legii contabilităţii;
* pentru a aplica o perioadă fiscală diferită de anul calendaristic, agenţii economici vor fi obligaţi să informeze autorităţile fiscale despre această modificare, precum şi să parcurgă o perioadă fiscală de tranziţie de la anul calendaristic la noua perioadă fiscală;
* Declaraţia cu privire la impozitul pe venit (indiferent de perioada fiscală aplicată de contribuabil) se va prezenta în termen de trei luni după sfîrşitul perioadei fiscale de gestiune;
* La aplicarea perioadei fiscale de tranziţie, se vor aplica următoarele reguli specifice:
	+ obiectul impunerii va fi determinat în mod standard, cu excepţia sumei uzurii proprietăţii care este egală cu suma uzurii calculate în mod standard, împărţită la 12 luni şi înmulţită cu numărul de luni al perioadei fiscale de tranziţie;
	+ achitarea impozitului pe venit în rate se va efectua până la sfârșitul fiecărei luni a perioadei fiscale de tranziţie;
	+ Declaraţia cu privire la impozitul pe venit se va prezenta, împreună cu rapoartele financiare pentru perioada respectivă, nu mai tîrziu de trei luni de la sfîrşitul perioadei fiscale de tranziţie.
* În textul Codului fiscal, cuvintele „anul fiscal” au fost înlocuite cu „perioada fiscală” pentru a avea o corespundere a termenilor utilizaţi în lege cu definiţiile de la art. 121 al Codului fiscal. În articolele Codului fiscal care se referă la impozitul reţinut la sursa de plată, cuvintele „anul fiscal” sau „perioada fiscală” au fost înlocuite cu „anul calendaristic”.

 Astfel, considerăm oportun promovarea proiectul de lege respectiv.

**VICEMINISTRU Victor BARBĂNEAGRĂ**